
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un  sabiedrību par iegādāto apavu atbilstību līguma noteikumiem.
No lietas materiāliem izriet, ka patērētāja 2024. gada 11. augustā sabiedrības veikalā iegādājās apavus par 61,81 EUR. Pēc aptuveni pusgada lietošanas apaviem tika konstatēts bojājums – nodilusi un saplaisājusi zole. 2025. gada 18. oktobrī patērētāja vērsās pie sabiedrības ar prasību apmainīt preci vai atmaksāt par preci samaksāto naudas summu. Sabiedrība patērētājas prasību noraidīja, norādot, ka konstatētie bojājumi nav uzskatāmi par ražošanas defektu. 
Sabiedrība lietā ir sniegusi skaidrojumu, norādot, ka apavi tika nodoti neatkarīgam ekspertam, kurš secinājis, ka apaviem nav ražošanas defektu. Pamatojoties uz minēto, sabiedrība uzskata, ka konstatētie bojājumi ir radušies lietošanas rezultātā, un līdz ar to atsakās apmierināt patērētāja prasību par naudas atmaksu vai preces apmaiņu.
Komisija, izvērtējot lietā esošos materiālus, lūdza patērētājai iesniegt pierādījumu fotogrāfiju veidā, kas nodemonstrētu konstatētos defektus, bet pierādījumi netika iesniegti. Komisija konstatēt, ka sabiedrība lietā ir iesniegusi eksperta atzinumu, no kura izriet, ka apavi ir līguma noteikumiem neatbilstoši. Ņemot vērā, ka lietā nav pierādījumu, kas apstiprinātu pretējo, Komisijai nav pamata nepiekrist eksperta atzinumā norādītajam.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
Komisija norāda, ka atbilstoši PTAL 26.11 panta pirmajai daļai Komisija izskata strīdu savā sēdē, pamatojoties uz informāciju, kuru iesniegušas strīda puses. Ņemot vērā, ka patērētāja nav iesniegusi pierādījumus, kas apliecinātu pretējo eksperta atzinumā norādītajam, Komisijas ieskatā apavi ir līguma noteikumiem atbilstoši.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo daļu, 

nolemj:

noraidīt patērētājas prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

